Kovilovo (Negotin)

**Kovilovo** je naselje u Srbiji u opštini Negotin u Borskom okrugu. Prema popisu iz 2002. bilo je 411 stanovnika (prema popisu iz 1991. bilo je 623 stanovnika).

## Podaci iz Istorijskog arhiva Negotin
Kovilovo je ratarsko-stočarsko seosko naselje zbijenog tipa udaljeno 18&nbsp;km jugoistočno od Negotina. Smešteno je na prosečno 70 metara nadmorske visine, na desnoj dolinskoj strani reke Timok. Severna geografska širina naselja je 44° 06’ 03”, istočna geografska dužina 22° 36’ 24”, a površina atara 1.244 hektara. Do ovog naselja se može stići asfaltnim putem od Negotina preko Rogljeva.

Prvi put se pominje u turskim popisima u 16. veku - 1530. godine sa 48, a 1586. sa 21 kućom. Tokom 19. i u 20. veka više puta je menjalo države. Do druge polovine 19. veka pripadalo je Turskoj, do Prvog svetskog rata Bugarskoj, između dva svetska rata Jugoslaviji, početkom Drugog svetskog rata (kada je granica bila na Timoku) ponovo Bugarskoj, da bi od 1944. godine ponovo pripalo Jugoslaviji. Današnje naselje se deli na Donji i Gornji kraj.

Između dva svetska rata u njemu su živele sledeće familije: Ginovići (slava sv. Nikola), Zlatovići (slava Petkovica), Kazakovići (slava sv. Jovan), Mihajlovići (slava sv. Arhanđel), Sanovići (slava sv. Jovan) i Miloševići (slava Petkovica), Singurilovići (slava sv. Arhanđeo) Fundanovići (slava sv. Arhanđeo), Ivanovići (slava sv. Jovan), Bulakovići (slava Petkovica), Sorovići (slava sv. Arhanđeo), Ćirovići (slava sv. Nikola), Matejevići (slava sv. Arhanđeo), Predovići (slava sv. Arhanđeo), Paovići (slava sv. Arhanđeo), Todorovići (slava sv. Arhanđeo), Pečevići danas Dimitrijevići (slava sv. Jovan), Cekovići (slava sv. Nikola), Minokovići (slava sv. Nikola), Radicovići (slava Petkovica), Cojkići (slava sv. Jovan), Borvičanovići (slava Petkovica), Čokovići (slava sv. Nikola), Jonikovići (slava sv. Đorđe), Krivovići (slava sv. Nikola), Kodicovići (slava sv. Jovan) i Labovići (slava Petkovica).

Pravoslavna crkva posvećena Svetom Iliji, čiji dan je crkvena slava i zavetina naselja, podignuta je 1887. godine. 
Stanovništvo je pravoslavno, prilikom popisa nacionalno se izjašnjava kao vlaško i uglavnom se bavi ratarstvom i stočarstvom.

Godine 1921. selo je imalo 150 kuća i 820 stanovnika, 1948. godine 206 domova i 884 stanovnika, a 2002. godine 182 kuća i 420 stanovnika. Godine 2007. na privremenom radu u inostranstvu (Nemačka i Francuska) iz ovog naselja je 36 stanovnika. 
Četvoroazredna osnovna škola u naselju, koja postoji od 1914. godine (nova od 1955. godine) je školske 2006/2007. godine imala 13 učenika.
Zemljoradnička zadruga u Kovilovu osnovana je 1945. godine kao Zemljoradničko nabavno-prodajna zadruga. Od 1955. godine posluje pod nazivom Zemljoradnička zadruga „Timočanka“ Kovilovo. Dom kulture u Kovilovu je napravljen 1955-57. godine, elektrifikacija naselja je urađena 1956. godine, seoski vodovod 1976. godine, put je asfaltiran 1979-80. godine, a telefonske veze sa svetom naselje je dobilo 1982. godine.

## Demografija
U naselju Kovilovo živi 349 punoletnih stanovnika, a prosečna starost stanovništva iznosi 46,9 godina (44,9 kod muškaraca i 48,7 kod žena). U naselju ima 138 domaćinstava, a prosečan broj članova po domaćinstvu je 2,97.

Stanovništvo u ovom naselju veoma je nehomogeno, a u poslednja tri popisa, primećen je pad u broju stanovnika.

## Reference

## Vanjske veze

* Mape, aerodromi i vremenska situacija lokacija (Fallingrain)
* Satelitska mapa (Wikimapia)
* Gugl satelitska mapa (Maplandia)
* Plan naselja na mapi (Mapquest)